

Dedikation

“Til alle små hjerter, der lyser.”

Denne bog er skrevet i håb om at skabe og udbrede bevidstheden om, hvordan vi aktiverer den indre glæde.

En særlig tak til min kære mor for din støtte og tro på mig og min vision om at udbrede og skabe bevidstheden om, hvordan vi aktiverer den indre glæde, og hvordan vi i fællesskab gennem bevidste valg kan skabe mere glæde, kærlighed, fred og harmoni i vores liv.

Denne bog er den anden i serien om RegnbueSkildpadden, og det er mit håb, at den vil være med til at skabe større bevidsthed og forståelse blandt mennesker.

Forord

RegnbueSkildpadden og Skyggernes Land er den anden bog i en serie af eventyrlige fortællinger for børn og unge. Historierne taler til fantasi og kreativitet og viser på en enkel måde, hvordan vi kan finde og styrke vores egen indre glæde.

Bogen er skrevet for at skabe et varmt rum, hvor børn og voksne kan mødes i nærvær, eventyr og gode samtaler. Her følger vi RegnbueSkildpadden – en lille skildpadde med et helt særligt skjold og et endnu større hjerte.

I serien drager han ud i både kendte og ukendte verdener, møder nye venner og udfordringer og lærer om mod, fællesskab og om at finde vej tilbage til glæden.

Bøgerne kan læses som klassiske eventyr, men de er også skabt til at åbne for refleksion og dialog. Hver bog indeholder et afsnit med små øvelser, som hjælper barnet med at mærke sine følelser, se det gode i hverdagen og styrke den mentale sundhed.

I RegnbueSkildpadden og Skyggernes Land begynder et nyt eventyr, da RegnbueSkildpadden opdager, at skyggerne over havet vækker både undren og uro i ham. På sin rejse lærer han, at det vi først tror, vi ser, ikke altid er hele sandheden, og at mod nogle gange handler om at blive lidt længere og se igen. Det er en fortælling om nysgerrighed, indre ro, flere perspektiver og om at finde lys i det, der først virker mørkt og uforståeligt.

Mit ønske er, at bogen skaber små magiske øjeblikke for dig og dit barn – og bliver en anledning til at drømme, tale og finde glæden sammen. Glæden bor allerede i dig – du skal blot lære at finde den frem.

Kærligst

Lea Barksman




Læsevejledning


	Start med at læse eventyret sammen med dit barn.

	Læs nu eventyret forfra, tal sammen om, hvad de forskellige kapitler handler om et efter et.

	Herefter kan du gå i gang med øvelserne, hvis du ønsker at dykke endnu dybere ned i emnet.





Kapitel 1 – Når skyggerne kalder

Mens solen gik ned, gik RegnbueSkildpadden alene ned til havet og satte sig. Han trak knæene lidt op under sig og lod blikket hvile på vandet, hvor skyggerne begyndte at danse i dagens sidste lys. Glæden strålede igen i hans hjerte, og hans skjold skinnede i alle regnbuens farver. Alligevel var der noget i ham, der ikke helt ville falde til ro. En stille længsel. En uro, der ikke gjorde ondt, men prikkede blidt til ham indefra, som om verden gemte på noget, han endnu ikke havde fået lov at se.

Han tænkte ved sig selv: “Hvad gemmer sig bag skyggerne i natten?”

RegnbueSkildpadden vidste, at hans rejse ikke var forbi. Han mærkede en længsel efter at forstå og finde sandheden. Hvad gemte sig bag skyggerne i natten? Han ville gerne kunne møde det med et åbent hjerte og bedre forstå, hvad det var. Måske kunne han også hjælpe andre, når noget er ukendt og svært at forstå, hvis han selv forstod det. På hans sidste rejse havde han lært så meget, som ikke kun havde hjulpet ham selv, men også hans venner til at finde den indre glæde.

Han spurgte sig selv: “Hvad er det, jeg endnu ikke har opdaget?”

Vinden hviskede: “Når du lytter til din stemme i hjertet, kan du finde svar – også i mørket.”

RegnbueSkildpadden smilede og så ud over havet, mens natten faldt på. Et nyt eventyr ventede – et eventyr om skygger, hemmeligheder og om at lære at se mere, end man først troede var muligt.

Den nat valgte han at sove på stranden. RegnbueSkildpadden sov let og uroligt på samme tid. Hver gang han næsten gled helt ind i søvnen, syntes han, at skyggerne fra havet bevægede sig bag hans lukkede øjne. Ikke som noget ondt, men som noget, der kaldte stille på ham. Som en hemmelighed, der ventede tålmodigt på at blive opdaget. Han vendte sig flere gange i sandet og trak fødderne op under sit skjold, som om den velkendte varme derfra kunne berolige ham. Da morgenen langsomt begyndte at lyseverden op igen, vågnede han med den samme tanke i hjertet som aftenen før: Måske gemmer der sig mere i det, man ser, end man først tror.




Kapitel 2 – Skyggen ved stenen

Næste morgen lå disen stadig som et blødt slør over havet, da RegnbueSkildpadden gik længere ned mod havet. Sandet var køligt under hans fødder, og små skaller knasede sagte, hver gang han tog et skridt. Han tænkte stadig på skyggerne fra aftenen før. De havde danset hen over vandet, som om de prøvede at vise ham noget, han endnu ikke forstod.

Ved vandkanten stod hans morgenfriske venner Gråsnude, Sort Fod og Karamel allerede og ventede. Sort Fod hoppede utålmodigt fra side til side, mens Karamel samlede små, blanke sten i en lille bunke. Gråsnude havde fundet et langt stykke tang, som han svingede rundt over hovedet, som om det var et flag.

Da Karamel fik øje på RegnbueSkildpadden, smilede hun blødt. “Du ser træt ud,” sagde hun. “Har du sovet dårligt?”

RegnbueSkildpadden trak lidt på skuldrene. “Bare lidt uroligt.”

“Så går vi lidt langsommere i dag,” sagde Karamel straks, som om det var det mest naturlige i verden at tage hensyn.

Sort Fod bremsede overraskende nok op midt i et hop. “Ja,” sagde han. “Vi kan godt starte langsomt… i hvert fald lidt.”

RegnbueSkildpadden kunne ikke lade være med at smile. Der var noget dejligt og varmt ved at blive mødt sådan af sine venner, før dagen overhovedet rigtigt var begyndt.

“Kom nu, RegnbueSkildpadde,” råbte Sort Fod så alligevel. “Solen er allerede vågen, og bølgerne ser helt vilde ud i dag.”

RegnbueSkildpadden smilede og gik det sidste stykke hen til dem. “Jeg kommer,” sagde han. “Jeg tænkte bare på noget.”

“På skyggerne fra i aftes?” spurgte Karamel stille.

RegnbueSkildpadden nikkede. “Ja. Det var, som om de gemte på en hemmelighed.”

Gråsnude fnøs lidt, men ikke på den hårde måde. Mere som om han ikke helt vidste, hvad han skulle stille op med så store tanker så tidligt om morgenen. “Skygger er bare skygger,” sagde han. “De kommer, når solen står et bestemt sted. Min onkel siger, at der ikke er mere mystisk i det end det.”

“Det ved du da ikke,” svarede Karamel. “Måske er der mere, end vi lige kan se.”

Sort Fod pegede pludselig ud mod en stor sten længere henne på stranden. “Se!” råbte han. “Hvad er det der?”

Alle fire vendte sig mod den mørke klippe ved vandet. Bag den gled en stor skygge hen over sandet. Den var lang og urolig og bølgede frem og tilbage, som om noget bevægede sig lige på den anden side af stenen.

Gråsnude trådte et skridt tilbage. “Det ligner en kæmpe klo,” sagde han hurtigt. “Måske er det et havuhyre.”

“Nej,” sagde Sort Fod og spærrede øjnene op. “Det er en kæmpe fugl. Se selv. Der er vinger.”

Karamel rystede på hovedet. “Jeg synes, det ligner en skildpadde, der sidder fast. Måske har den brug for hjælp.”

RegnbueSkildpadden sagde ikke noget med det samme. Han stod helt stille og kiggede. Skyggen ændrede form, hver gang lyset glimtede i bølgerne. Først syntes han, den lignede noget farligt. Så noget sørgeligt. Så noget helt tredje igen.

“Hvad tror du?” spurgte Karamel og så på ham.

RegnbueSkildpadden trak vejret langsomt ind. “Jeg ved det ikke,” sagde han ærligt. “Det er, som om den bliver til noget nyt, hver gang jeg ser på den.”

Sort Fod puffede til ham. “Så lad os løbe hen og se.”

“Vent,” sagde Gråsnude. “Hvis det er farligt, skal vi ikke bare løbe lige hen til det.”

“Hvis nogen er i nød, skal vi da hjælpe,” svarede Karamel.

De blev stående et øjeblik, og pludselig begyndte de at tale i munden på hinanden.

“Det er helt sikkert vinger.”

“Nej, det er en klo.”

“Nej, det er nogen, der sidder fast.”

“Vi skal væk.”

“Vi skal tættere på.”

Stemmerne blev hurtigere og mere hårde. Gråsnude rynkede panden og trådte et skridt tilbage, som om han allerede havde bestemt sig. Sort Fod stampede i sandet og talte højere end før. Karamel så urolig ud og prøvede at sige noget, men ingen lyttede rigtigt. Det var, som om de ikke længere prøvede at forstå det, de så – men i stedet prøvede at få ret. Og jo mere de holdt fast i deres egne tanker, desto længere væk kom de fra hinanden.

RegnbueSkildpadden mærkede en uro brede sig i maven. Ikke kun på grund af skyggen, men fordi han ikke kunne lide, når der kom den slags spænding mellem dem. Han så på Karamel, der bed sig i læben. På Gråsnudes hårde blik. På Sort Fods rastløse fødder. De var hans venner. Han havde ikke lyst til, at en skygge skulle komme imellem dem.

Han kneb øjnene lidt sammen og prøvede at se forbi det, de sagde. Vinden rørte let ved hans kind, og i det samme kom han til at tænke på ordene fra aftenen før: “Når du lytter til din stemme i hjertet, kan du finde svar – også i mørket.”

“Måske,” sagde han forsigtigt, “skal vi gå lidt nærmere… men langsomt. Sammen.”

De andre blev stille. Så nikkede Karamel først. Gråsnude så stadig skeptisk ud, men han fulgte med. Sort Fod var allerede på vej fremad, men denne gang lidt langsommere end normalt.

Jo tættere de kom på stenen, desto mindre blev skyggen. Eller også var det bare deres frygt, der blev mindre. Da de rundede klippen, standsede de alle fire på én gang.

Bag stenen sad ikke et havuhyre. Der var heller ikke en kæmpe fugl og ingen skildpadde i nød.

Det var blot et gammelt stykke drivtømmer, som havde sat sig fast mellem to sten. Oven på det hang en

